Document ID: 32007R1418

UREDBA KOMISIJE (ES) št. 1418/2007
z dne 29. novembra 2007
glede izvoza nekaterih odpadkov za predelavo iz Priloge III ali IIIA k Uredbi (ES) št. 1013/2006 Evropskega parlamenta in Sveta v nekatere države, za katere se Sklep OECD o nadzoru prehoda odpadkov preko meja ne uporablja
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (1) in zlasti tretjega pododstavka člena 37(2) Uredbe,
po posvetovanju z zadevnimi državami,
ob upoštevanju naslednjega:
(1)
V skladu s členom 37(1) Uredbe (ES) št. 1013/2006 je Komisija vsem državam, za katere se Sklep C(2001)107/konč. Sveta OECD glede revizije Sklepa C(92)39/konč. o nadzoru prehoda odpadkov za predelavo ne uporablja, poslala pisno zahtevo za pisno potrditev, da se odpadki, navedeni v Prilogi III ali IIIA k navedeni uredbi, in izvoz, ki v skladu s členom 36 ni prepovedan, lahko izvozijo iz Skupnosti za predelavo v navedeni državi, ter podatke o tem, kateri nadzorni postopek, če sploh, se bo v ciljni državi uporabil.
(2)
V teh zahtevah je Komisija vse države zaprosila, naj navedejo, ali so se odločile za prepoved ali obveznost predhodne pisne prijave in soglasja oziroma ali v zvezi s temi odpadki nadzora ne bodo izvajale.
(3)
V skladu s prvim pododstavkom člena 37(2) Uredbe (ES) št. 1013/2006 in pred dnevom začetka uporabe navedene uredbe je morala Komisija sprejeti uredbo, v kateri so bili upoštevani vsi prejeti odgovori. V skladu s tem je Komisija sprejela Uredbo (ES) št. 801/2007 (2). Vendar je iz nadaljnjih odgovorov in pojasnil, prejetih po tem datumu, bolj razvidno, kako je treba upoštevati odgovore ciljnih držav.
(4)
Komisija je doslej prejela odgovore na svojo pisno zahtevo iz naslednjih držav: Alžirije, Andore, Argentine, Bangladeša, Belorusije, Benina, Bocvane, Brazilije, Čila, Egipta, Filipinov, Gruzije, Gvajane, Hongkonga, Hrvaške, Indije, Indonezije, Izraela, Južne Afrike, Kenije, Kirgizije, Kitajske, Kostarike, Kube, Libanona, Lihtenštajna, Macaa, Malavija, Malezije, Malija, Maroka, Moldavije, Omana, Pakistana, Paragvaja, Peruja, Ruske federacije, Sejšelov, Slonokoščene obale, Šrilanke, Tajpeja, Tajske, Tunizije, Vietnama.
(5)
Nekatere države niso izdale pisnega potrdila, da se jim odpadki iz Skupnosti lahko pošljejo v predelavo. Zato v skladu z drugim pododstavkom člena 37(2) Uredbe (ES) št. 1013/2006 za te države velja, da so izbrale postopek predhodne prijave in soglasja.
(6)
Nekatere države so v svojih odgovorih sporočile, da nameravajo izvajati postopke nadzora, veljavne po nacionalni zakonodaji, ki se razlikujejo od postopkov, določenih v členu 37(1) Uredbe (ES) št. 1013/2006. Poleg tega in v skladu s členom 37(3) Uredbe (ES) št. 1013/2006 je treba za take pošiljke smiselno uporabljati člen 18 navedene uredbe, razen če za odpadke ne velja tudi obveznost predhodnega obvestila in soglasja.
(7)
Uredbo (ES) št. 801/2007 je zato treba ustrezno spremeniti. Zaradi jasnosti in glede na število potrebnih sprememb je primerno, da se navedena uredba razveljavi in nadomesti s to uredbo. Odpadki, ki se v skladu z Uredbo (ES) št. 801/2007 v ciljni državi ne nadzirajo, vendar sta zanje v skladu s to uredbo potrebna predhodna prijava in soglasje, se v ciljni državi še naprej ne nadzirajo v prehodnem obdobju 60 dni od začetka veljavnosti -
SPREJELA NASLEDNJO UREDBO:
Člen 1
Izvoz odpadkov za predelavo iz Priloge III ali IIIA k Uredbi (ES) št. 1013/2006, ki v skladu s členom 36 navedene uredbe ni prepovedan, v nekatere države, za katere se Sklep C(2001)107/konč. Sveta OECD glede revizije Sklepa C(92)39/konč. o nadzoru prehoda odpadkov za predelavo ne uporablja, urejajo postopki, določeni v Prilogi.
Člen 2
Uredba (ES) št. 801/2007 se razveljavi.
Člen 3
Ta uredba začne veljati štirinajsti dan po objavi v Uradnem listu Evropske unije.
Uporablja se od datuma začetka veljavnosti.
Uredba (ES) št. 801/2007 se še naprej uporablja 60 dni po tem datumu za odpadke, navedene v stolpcu (c) Priloge k navedeni uredbi, ki so navedeni v stolpcih (b) ali (b) in (d) Priloge k tej uredbi.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. novembra 2007

Labels: 3
5
20